1.ΕΙΣΑΓΩΓΗ

Το άρθρο 6 παράγραφος 1 του κανονισμού (ΕΕ) αριθ. 596/2014 για την κατάχρηση της αγοράς (εφεξής «MAR») εξαιρεί τις συναλλαγές, εντολές ή συμπεριφορές από τα κράτη μέλη, συμπεριλαμβανομένων των μελών που απαρτίζουν την ομοσπονδία στην περίπτωση που ένα κράτος μέλος είναι ομόσπονδο κράτος, τα μέλη του Ευρωπαϊκού Συστήματος Κεντρικών Τραπεζών (ΕΣΚΤ), τα υπουργεία και άλλους οργανισμούς και οχήματα ειδικού σκοπού ενός ή περισσότερων κρατών μελών ή τα πρόσωπα που ενεργούν εξ ονόματός τους από την εφαρμογή του κανονισμού MAR, εφόσον αυτές πραγματοποιούνται κατά την άσκηση της νομισματικής ή συναλλαγματικής πολιτικής ή της πολιτικής διαχείρισης δημόσιου χρέους.

Σύμφωνα με το άρθρο 6 παράγραφος 5 του κανονισμού MAR, η εν λόγω εξαίρεση για πράξεις δημοσίου συμφέροντος από το πεδίο εφαρμογής του κανονισμού MAR είναι δυνατό να επεκταθεί, με κατ’ εξουσιοδότηση πράξη της Επιτροπής εκδιδόμενη σύμφωνα με το άρθρο 35 του κανονισμού MAR, σε ορισμένους δημόσιους φορείς και κεντρικές τράπεζες τρίτων χωρών. Στο πλαίσιο αυτό και σύμφωνα με το άρθρο 6 παράγραφος 5 δεύτερο εδάφιο του κανονισμού MAR, η Επιτροπή έπρεπε να καταρτίσει και να υποβάλει έκθεση στο Ευρωπαϊκό Κοινοβούλιο και στο Συμβούλιο έως τις 3 Ιανουαρίου 2016 με την οποία να αξιολογείται η διεθνής αντιμετώπιση των δημόσιων φορέων που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του, καθώς και των κεντρικών τραπεζών σε τρίτες χώρες.

Για αυτόν τον σκοπό η Επιτροπή ανέθεσε την εκπόνηση εξωτερικής μελέτης στο Κέντρο Μελετών Ευρωπαϊκής Πολιτικής (CEPS) και το Πανεπιστήμιο της Μπολόνια με θέμα «Exemptions for third-country central banks and other entities under the Market Abuse Regulation (MAR) and the Market in Financial Instrument Regulation (MiFIR)» [Εξαιρέσεις κεντρικών τραπεζών τρίτων χωρών και άλλων οργανισμών δυνάμει του κανονισμού για την κατάχρηση της αγοράς (MAR) και του κανονισμού για τις αγορές χρηματοπιστωτικών μέσων (MiFIR)]. Η μελέτη στηρίζεται σε στατιστική έρευνα και σε έρευνα τεκμηρίωσης. Στη μελέτη αναλύονται τα πλαίσια κατάχρησης της αγοράς και τα πρότυπα διαχείρισης κινδύνου που ισχύουν για τις κεντρικές τράπεζες και τα γραφεία διαχείρισης χρέους (εφεξής: «ΓΔΧ») 13 περιοχών δικαιοδοσίας τρίτων χωρών. Οι εν λόγω περιοχές δικαιοδοσίας επελέγησαν κατά προτεραιότητα με βάση το κατά πόσον χαρακτηρίζονται ως συστημικά σημαντικοί χρηματοπιστωτικοί τομείς, μεταξύ άλλων κριτηρίων. Για να αξιολογηθεί η αναγκαιότητα και η σκοπιμότητα της χορήγησης εξαίρεσης δυνάμει του άρθρου 6 παράγραφος 5 του κανονισμού MAR, η μελέτη αξιολογεί ένα σύνολο κανόνων για την κατάχρηση της αγοράς και προτύπων διαχείρισης κινδύνου σε σχέση με τον «ευρωπαϊκό δείκτη αναφοράς», ο οποίος βασίζεται σε αντίστοιχους κανόνες και πρότυπα που ισχύουν στην Ευρωπαϊκή Ένωση και τα κράτη μέλη της.

Στις 16 Δεκεμβρίου 2015 η Επιτροπή υπέβαλε την έκθεσή της στους συννομοθέτες, σύμφωνα με το άρθρο 6 παράγραφος 5 του κανονισμού MAR. Σύμφωνα με τα συμπεράσματα της εν λόγω έκθεσης, η Επιτροπή εξέδωσε τον κατ’ εξουσιοδότηση κανονισμό (ΕΕ) 2016/522 στις 17 Δεκεμβρίου 2015, με τον οποίο διεύρυνε την εξαίρεση από το πεδίο εφαρμογής του κανονισμού MAR σε ορισμένους δημόσιους φορείς και κεντρικές τράπεζες των περιοχών δικαιοδοσίας τρίτων χωρών που αναλύθηκαν στην έκθεσή της.

2.Η ΝΟΜΙΚΗ ΒΑΣΗ ΤΗΣ ΕΚΘΕΣΗΣ: ΑΡΘΡΟ 6 ΠΑΡΑΓΡΑΦΟΣ 5 ΤΟΥ ΚΑΝΟΝΙΣΜΟΥ MAR:

Σύμφωνα με το άρθρο 6 παράγραφος 5 δεύτερο εδάφιο του κανονισμού MAR, η Επιτροπή έπρεπε να καταρτίσει και να υποβάλει έκθεση στο Ευρωπαϊκό Κοινοβούλιο και στο Συμβούλιο έως τις 3 Ιανουαρίου 2016 με την οποία να αξιολογείται η διεθνής αντιμετώπιση των δημόσιων φορέων που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του, καθώς και των κεντρικών τραπεζών σε τρίτες χώρες.

Όσον αφορά το περιεχόμενο της έκθεσης, σύμφωνα με το άρθρο 6 παράγραφος 5 τρίτο εδάφιο του κανονισμού MAR, η έκθεση της Επιτροπής πρέπει να περιλαμβάνει συγκριτική ανάλυση της αντιμετώπισης των δημόσιων φορέων που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του και των κεντρικών τραπεζών εντός του νομικού πλαισίου των τρίτων χωρών, καθώς και των προτύπων διαχείρισης κινδύνου που ισχύουν για τις συναλλαγές που πραγματοποιούνται από τους εν λόγω φορείς και τις κεντρικές τράπεζες. Επιπλέον, το άρθρο 6 παράγραφος 5 τρίτο εδάφιο του κανονισμού MAR προβλέπει ότι αν η έκθεση καταλήγει στο συμπέρασμα, ιδίως όσον αφορά τη συγκριτική ανάλυση, ότι είναι απαραίτητη η εξαίρεση των νομισματικών αρμοδιοτήτων των εν λόγω κεντρικών τραπεζών τρίτων χωρών από τις υποχρεώσεις και τις απαγορεύσεις του κανονισμού MAR, η Επιτροπή πρέπει να διευρύνει την ανωτέρω αναφερόμενη εξαίρεση ώστε να καλύψει και τις κεντρικές τράπεζες των εν λόγω τρίτων χωρών.

Τον Δεκέμβριο του 2016 η Επιτροπή εξέδωσε την απαιτούμενη έκθεση βάσει του άρθρου 6 παράγραφος 5 του κανονισμού MAR, καθώς και τον κατ’ εξουσιοδότηση κανονισμό 2016/522, με τον οποίο απαριθμούνταν οι οντότητες που καλύπτονταν από τη διεύρυνση της εξαίρεσης από το πεδίο εφαρμογής του κανονισμού MAR.

Στην ανωτέρω έκθεση και τον κατ’ εξουσιοδότηση κανονισμό η αντιμετώπιση των γραφείων διαχείρισης χρέους και των κεντρικών τραπεζών από το Ηνωμένο Βασίλειο εντός του νομικού του πλαισίου καθώς και τα πρότυπα διαχείρισης κινδύνου που εφαρμόζονται για τις συναλλαγές τις οποίες πραγματοποιούν οι εν λόγω οντότητες δεν ελήφθη υπόψη, λόγω του καθεστώτος του ως κράτους μέλους. Ωστόσο, ενόψει της επικείμενης αλλαγής του καθεστώτος του Ηνωμένου Βασιλείου σε τρίτη χώρα, είναι πλέον σκόπιμο να υποβληθεί στο Ευρωπαϊκό Κοινοβούλιο και στο Συμβούλιο έκθεση σύμφωνα με το άρθρο 6 παράγραφος 5 του κανονισμού MAR με την οποία να αναλύεται η σκοπιμότητα της διεύρυνσης της εξαίρεσης από το πεδίο εφαρμογής του κανονισμού MAR σε σχετικές οντότητες της εν λόγω χώρας.





3.ΑΝΑΛΥΣΗ ΤΗΣ ΣΚΟΠΙΜΟΤΗΤΑΣ ΤΗΣ ΔΙΕΥΡΥΝΣΗΣ ΤΗΣ ΕΞΑΙΡΕΣΗΣ ΣΤΟ ΗΝΩΜΕΝΟ ΒΑΣΙΛΕΙΟ

3.1.Κριτήρια που χρησιμοποιούνται για την αξιολόγηση

Δεδομένου του σημαντικού όγκου συναλλαγών που εμπίπτουν στο πεδίο εφαρμογής του κανονισμού MAR και προέρχονται από το Ηνωμένο Βασίλειο, δικαιολογείται σαφώς η αξιολόγηση της σκοπιμότητας διεύρυνσης της εξαίρεσης που προβλέπεται από το άρθρο 6 στην κεντρική του τράπεζα και, κατά περίπτωση, στους δημόσιους φορείς του που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του. Οι οντότητες που εμπίπτουν σαφώς στο πεδίο εφαρμογής της εν λόγω αξιολόγησης είναι η Τράπεζα της Αγγλίας και το Γραφείο Διαχείρισης Χρέους του Ηνωμένου Βασιλείου.

Η ανάλυση βασίζεται, πρώτον, στην αξιολόγηση ενός συνόλου κανόνων για την κατάχρηση της αγοράς οι οποίοι εφαρμόζονται στο Ηνωμένο Βασίλειο. Στους κανόνες αυτούς περιλαμβάνονται, ειδικότερα, κανόνες σχετικά με:

i) την κατάχρηση προνομιακών πληροφοριών και την παράνομη ανακοίνωση πληροφοριών·

ii) τη χειραγώγηση της αγοράς·

iii) εξαίρεση από τον κανονισμό για την κατάχρηση της αγοράς

Δεύτερον, η ανάλυση περιλαμβάνει αξιολόγηση των προτύπων διαχείρισης κινδύνου, τα οποία περιλαμβάνουν εσωτερικές ρυθμίσεις, συστήματα και διαδικασίες που έχουν στόχο να αποτρέπουν τα μέλη του προσωπικού από το να προβαίνουν σε συναλλαγές ή εντολές ή συμπεριφορές, άμεσα ή έμμεσα, για ίδιο λογαριασμό. Τα πρότυπα αυτά περιλαμβάνουν, μεταξύ άλλων, κανόνες συμπεριφοράς για τα ακόλουθα θέματα: